ግሪን ኮፊ ቴፒ ቡናን ጠቀለለ
መንግሥት በቴፒ እርሻ ልማት ድርጅት ላይ ያለውን 49 በመቶ ድርሻ ሙሉ ለሙሉ ለግሪን ኮፊ አግሮ ኢንዱስትሪ ኩባንያ አስተላለፈ፡፡ግሮን ኮፊ ኅዳር 2003 ዓ.ም. ከፕራይቬታይዜሽንና ከመንግሥት የልማት ድርጅቶች ተቆጣጣሪ ኤጀንሲ፣ የቴፒ እርሻ ልማት ድርጅትን 51 በመቶ አክሲዮን በመግዛት ከፍተኛ ባለድርሻ መሆኑ ይታወሳል፡፡1.5 ቢሊዮን ብር የሚያወጣው የቴፒ እርሻ ልማት 51 በመቶ በግሪን ኮፊ ቀሪው 49 በመቶ (750 ሚሊዮን ብር) በመንግሥት የተያዘ ነበር፡፡ ግሪን ኮፊ ከፕራይቬታይዜሽን ኤጀንሲ ጋር በመደራደር 256.6 ሚሊዮን ብር በመክፈል፣ ቀሪውን 476.6 ሚሊዮን ብር በአምስት ዓመት ለመክፈል በመስማማቱ ሙሉ ለሙሉ የእርሻ ድርጅቱ ባለይዞታ መሆኑን አረጋግጧል፡፡የፕራይቬታይዜሽን ኤጀንሲ ዋና ዳይሬክተር አቶ በየነ ገብረ መስቀልና የግሪን ኮፊ አግሮ ኢንዱስትሪ ኩባንያ ባለቤትና ዋና ዳይሬክተር አቶ ታደለ አብርሃ፣ የቴፒ እርሻ አክሲዮን ማኅበር ዝውውርን በፊርማቸው አረጋግጠዋል፡፡ነሐሴ 8 ቀን 2007 ዓ.ም. በሒልተን ሆቴል በተካሄደው የፊርማ ሥነ ሥርዓት ላይ አቶ በየነ እንደገለጹት፣ ቀደም ሲል በቡና ተክል ድርጅት ሥር የነበሩት ሦስቱ የቡና እርሻዎች ለግል ኩባንያ ተላልፈዋል፡፡የበበቃና የሊሙ እርሻዎችን የገዛው የሼክ መሐመድ ሁሴን አል አሙዲ ኩባንያ የሆነው ሆራይዘን ፕላንቴሽን ነው፡፡ ሆራይዘን ፕላንቴሽን 10 ሺሕ ሔክታር ስፋት ያለውን የሊሙ እርሻ በ1.3 ቢሊዮን ብር፣ አሥር ሺሕ ሔክታር ስፋት ያለውንና ከቡና በተጨማሪ ቅመማ ቅመም ምርት ላይ ያተኮረውን የበበቃ እርሻ ደግሞ በ700 ሚሊዮን ብር ግዥ ፈጽሟል፡፡ ሦስቱም የቡና እርሻዎች ወደ ግል በመዛወራቸው መንግሥት ከቡና እርሻ ባለቤትነት ውጪ ሆኗል፡፡አቶ በየነ ጨምረው እንደገለጹት፣ ግሪን ኮፊ በቀጣይነት አሮጌ የቡና ማሳዎች በአዲስ መተካት፣ ነበር ማሳዎች የተሻለ ምርት እንዲሰጡ ማድረግና በባዶ መሬት ላይ ችግኝ መትከል ይኖርበታል፡፡ ከዚህ በተጨማሪም እሴት በመጨመር ቡና ቆልቶ መላክ፣ ከዝናብ ጥገኝነት ለመላቀቅ መስኖ መጠቀም እንደሚኖርበት አቶ በየነ ገልጸው፣ እነዚህ ተጨማሪ ሥራዎች ኩባንያውን 450 ሚሊዮን ብር ያስወጣዋል ብለዋል፡፡የቴፒ እርሻ በደቡብና በጋምቤላ ክልሎች ውስጥ ይገኛል፡፡ እርሻው በጠቅላላ 10 ሺሕ ሔክታር ላይ ያረፈ ሲሆን፣ 72 በመቶ በጋምቤላ ክልል ማጃንግ ዞን፣ 28 በመቶ ደግሞ በደቡብ ክልል ሸካ ዞን ውስጥ ይገኛል፡፡ የቴፒ እርሻ ከመነሻው ጀምሮ የምርት ሒደቱ የሚታወቅ በመሆኑ፣ ለዘመናዊው የቡና ግብይት ምሳሌ ነው በማለት የቡና ዘርፍ ባለሙያዎች ይናገራሉ፡፡ግሪን ኮፊ ከዚህ እርሻ በተጨማሪ በደቡብ ክልል ከፋ ዞን ውስጥ አራት ሺሕ ሔክታር መሬት ላይ ቡና በማልማት ላይ ይገኛል፡፡ አቶ ታደለ በፊርማ ሥነ ሥርዓቱ ላይ እንደገለጹት፣ ከጋምቤላ ክልል ባገኙት ሦስት ሺሕ ሔክታር ተጨማሪ መሬት ላይ የቡና ልማት ለማካሄድ ፕሮጀክት ነድፈዋል፡፡ የግሪን ኮፊ ትልቁ ገዥ ዓለም አቀፉ ግዙፍ የቡና ኩባንያ ስታርባክስ ነው፡፡በ25 የእርሻ ጣቢያዎች የተከፋፈለው ግሪን ኮፊ በቴፒ እርሻ ብቻ አሥር ሺሕ ሠራተኞች አሉት፡፡ የእርሻ ጣቢያው የተለያዩ ፍራፍሬዎች፣ የፓልም ዛፍ፣ ቅመማ ቅመሞችና ማር ያመርታል፡፡ 